Foto's en video: St Francis-brand onder beheer | Maroela Media
Die verwoestende vuur wat Sondag minstens 100 huise in St Francis vernietig het.
Die brand wat Sondagaand meer as 100 huise in St Francisbaai verwoes het, is onder beheer, het die Kouga-munisipaliteit Sondagnag omstreeks middernag gesê.
“Die brand is nou halfpad geblus, en dit hou nie meer onmiddellike bedreiging vir ander huise in nie. Ons het nog nie ‘n finale hoeveelheid nie, maar daar het beslis meer as 100 huise afgebrand,” het Laura-Leigh Randall, woordvoerder van die munisipaliteit, net voor middernag in ‘n SMS gesê.
Maroela Media het vroeër berig dat brandbestryders vir ure geveg het om die verwoestende brand, wat deur ‘n sterk westelike wind aangehelp is, onder beheer te kry. Tien brandweerwaens het aanvanklik die brand probeer blus, en nog waens is later van die Nelson Mandelabaai- en Koukamma-munisipaliteite ontbied. “Die oorsaak van die brand is nog nie bekend nie maar dit het omstreeks 17:30 by Royal Wharf Developments, wat hoofsaaklik meenthuise is, ontstaan,” het Randall gesê.
Die meeste van die huise in die area is vakansiehuise.
Video: 100 St Francis-huise brand af